钦定古今图书集成/明伦汇编/氏族典/第257卷 > 王羲之
## 钦定古今图书集成/明伦汇编/氏族典/第257卷 > 王羲之

按《晋书王羲之传》：“羲之，字逸少，司徒导之从子也。年
十三，谒周𫖮，𫖮察而异之，于是知名。及长，辩赡，以骨
鲠称，尤善隶书，为古今之冠。论者称其笔势，以为飘
若浮云，矫若惊龙，深为从伯敦、导所器重。时陈留阮
裕有重名，为敦主簿。敦尝谓羲之曰：‘汝是吾家佳子
弟，当不减阮主簿’。裕亦目羲之与王承、王悦为王氏”
三少。起家秘书郎，征西将军庾亮请为参军，累迁长
史、宁远将军、江州刺史，频召为侍中、吏部尚书，皆不
就。复授护国将军，又推迁不拜，乃以为右军将军、会
稽内史。尝与同志宴集于会稽山阴之兰亭，自为之
序，以申其志。性爱鹅，山阴有一道士，养好鹅，羲之固
求市之。道士云：“为写《道德经》，当举群相赠耳。”羲之欣
然写毕，笼鹅而归，甚以为乐。后称病去郡，与东土人
士尽山水之游。年五十九，卒。